CELEX: 
Language: et
Date: 2021-11-18 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) 2017/1938 seoses riskirühmade koosseisuga

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 25. oktoobri 2017. aasta määrusega (EL) 2017/1938, mis käsitleb gaasivarustuskindluse tagamise meetmeid
                  1
                (edaspidi „määrus“), on liidus kehtestatud gaasivarustuskindluse mehhanism, mis põhineb riskide tuvastamisel ja ennetamisel („riskipõhine lähenemisviis“). Kui riskid on tuvastatud ning neid on hinnatud piirkondlikul ja riiklikul tasandil, peavad liikmesriigid võtma asjakohased ennetusmeetmed, et vähendada riski realiseerumise tõenäosust, ning nägema ette erakorralised meetmed, mis võimaldavad gaasitarnehäire korral riski mõju minimeerida või kõrvaldada. Neid meetmeid tuleb kirjeldada riiklikes ennetavates tegevuskavades ja hädaolukorra lahendamise kavades (edaspidi „riiklikud kavad“).
            
            
               Määruse juhtpõhimõte on solidaarsuse vaimus toimuv piirkondlik koostöö. Sarnaste riskide ühine hindamine piirkondlikul tasandil muudab riskihindamise põhjalikumaks ja täpsemaks ning tagab, et liikmesriigid on kriisideks paremini ette valmistatud. Kooskõlastatud ja eelnevalt kokku lepitud lähenemisviis varustuskindlusele tagab hädaolukorras ühtse reageerimise, optimeerib ressursse, muudab meetmed tõhusamaks ja vähendab negatiivset ülekanduvat mõju, mida puhtalt riigisisesed meetmed võivad avaldada naaberliikmesriikidele.
            
            
               Ühiste riskihindamiste ettevalmistamise struktureerimiseks ja piirkondliku koostöö hõlbustamiseks loodi määruse I lisaga kolmteist piirkondlikku riskirühma, mis jagunesid neljaks kategooriaks: idapoolsed, Põhjamere, Põhja-Aafrika ja Kagu-Euroopa riskirühmad. Need riskirühmad on piirkondliku koostöö aluseks ning võimaldavad kokkuleppeid kõikide asjaomaste liikmesriikide asjakohaste ja tõhusate piiriüleste meetmete võtmiseks nii hädaolukorra tarnekoridoride ääres asuvates riskirühmades kui neist väljaspool.
            
            
               Riskirühmad kajastavad suuri riikideüleseid riske liidu gaasivarustuskindlusele ning nende koosseis põhineb peamistel gaasi tarneallikatel ja -teedel. Iga riskirühm hõlmab neid koridori kuuluvaid liikmesriike, kellel võib olla gaasivarustuskriisi korral strateegiline roll. Määruse artikli 3 lõike 8 kohaselt on komisjonil õigus ajakohastada riskirühmade koosseisu, et võtta arvesse peamiste riikidevaheliste riskide arengut.
            
            
               Määruse artikli 7 lõikes 2 on nõutud, et igasse riskirühma kuuluvad liikmesriigid hindaksid ühiselt kõiki asjakohaseid riskitegureid, nagu loodusõnnetused ning tehnoloogia-, äri-, sotsiaal-, poliitika- ja muud riskid, mis võivad tuua kaasa gaasivarustuskindluse nende oluliste riikideüleste riskide realiseerumise, mille jaoks riskirühm loodi („ühine riskihindamine“).
            
            
               Selleks et piirkondlik koostöö oleks teostatav, on artikli 7 lõikes 2 nõutud, et liikmesriigid lepiksid igas riskirühmas kokku koostöömehhanismi. Kõnealune mehhanism tuleb välja töötada piisavalt aegsasti, et võimaldada ühise riskihindamise läbiviimist ning asjakohaste ja tõhusate piiriüleste meetmete arutamist ja kokkuleppimist, milleks on vaja iga asjaomase liikmesriigi nõusolekut ja mis tuleb lisada riiklike kavade piirkondlikesse peatükkidesse.
            
            
               Nagu on ette nähtud määruse artikli 7 lõikega 1, viis Euroopa maagaasi ülekandesüsteemi haldurite võrgustik (ENTSOG) 2017. aastal esimest korda läbi kogu liitu hõlmava gaasitarne- ja taristuhäirete stsenaariumide matkimise. Matkimise käigus tehti kindlaks hädaolukorra gaasitarnekoridorid ja hinnati neid ning tehti kindlaks, millised liikmesriigid tulevad tuvastatud riskidega toime. Gaasitarne- ja taristuhäire stsenaariumid ja matkimismetoodika määras kindlaks Euroopa maagaasi ülekandesüsteemi haldurite võrgustik koostöös gaasikoordineerimisrühmaga. 
            
            
               ENTSOGi esimeses kogu liitu hõlmavas matkimises võeti arvesse gaasitaristuid, mis toimisid erinevates gaasikoridorides 1. oktoobril 2017. Gaasitarne- ja taristuhäirete stsenaariumide esimene kogu liitu hõlmav matkimine oli lähtepunktiks esimeste ühiste riskihindamiste ettevalmistamisel igas riskirühmas ning riiklike riskihindamiste ettevalmistamisel, mille enamik liikmesriike lõpetas 2019. või 2020. aastal. Need riskihindamised olid omakorda aluseks ennetusmeetmetele ja hädaolukorra lahendamise meetmetele, mida on kirjeldatud riiklikes kavades (mille enamik liikmesriike lõpetas samuti 2019. või 2020. aastal).
            
            
               2020. aasta oktoobris koostas ENTSOG gaasikoordineerimisrühma taotlusel kogu liitu hõlmava matkimise lisauuringu, et võtta arvesse mitme vahepeal kogu liidus kasutusele võetud olulise taristu mõju varustuskindlusele. Lisauuringus matkiti uuesti kolme häirestsenaariumi, et võtta arvesse 2019. aastal tehtud investeeringuid: Soomet ja Eestit ühendav „Baltic Connector“ ning uus gaasiimpordi võimsus Venemaalt Türgi kaudu Bulgaariasse (TurkStream2).
            
            
               Määruse kohaselt tuleb kogu liitu hõlmav matkimine, ühised riskihindamised, riiklikud riskihindamised ja riiklikud kavad iga nelja aasta järel läbi vaadata.
            
            
               ENTSOGi kogu liitu hõlmava matkimise metoodika ja eeldused, mis peaksid valmima 2021. aasta novembriks, jäävad eelmise matkimisega võrreldes suures osas samaks. Saadud kogemustest lähtuvalt võetakse kogu liitu hõlmavas matkimises siiski arvesse projekte, mis peaksid valmima 2023. aasta jaanuaris. Nõnda kajastab matkimine võimalikult suurel määral hädaolukorra gaasikoridoride tegelikku konfiguratsiooni järgmiste riiklike kavade kohaldamise ajal (eeldatavasti on need paigas 2023.–2024. aasta talveks valmistumisel). Asjaomaste projektide valik põhineb tehnilistel andmetel, mille projekti elluviijad esitasid ENTSOGile seoses tulevase kümneaastase võrgu arengukava ettevalmistamisega
                  2
               .
            
            
               Alates 2017. aastast kasutusele võetud uute suurte gaasitaristute analüüs ning eelolevatel kuudel ja 2022. aasta detsembri lõpuks kasutusse tulevate taristute eeldatav mõju näitavad, et uued hädaolukorra gaasitarnekoridorid on kättesaadavad ja võivad mõjutada hädaolukorra gaasivooge. Samas laiendavad uued võrkudevahelised ühendused nende liikmesriikide loetelu, kes saavad kaasa aidata peamiste gaasitarneteede võimalike tõrgete kõrvaldamisele. 
            
            
               Seetõttu tuleb muuta määruse I lisas määratletud mõne riskirühma koosseisu, et kajastada rolli, mida mõned täiendavad liikmesriigid evivad teatavates tarnekoridorides, ja võimaldada kõnealustel riikidel osaleda nende riskirühmade ühises riskihindamises ning piirkondlike ennetusmeetmete ja hädaolukorra lahendamise meetmete ühises määratlemises.
            
            
               Ühendkuningriik ei ole Euroopa Liidu liikmesriik alates 1. veebruarist 2020. Õiguskindluse huvides tuleks see I lisas esitatud liikmesriikide loetelust välja jätta.
            
            
               2.ÕIGUSAKTI VASTUVÕTMISELE EELNENUD KONSULTATSIOONID
            
            
               Gaasikoordineerimisrühm
                  3
                loodi määruse artikliga 4, et hõlbustada gaasivarustuskindlusega seotud meetmete koordineerimist. See koosneb liikmesriikide, Energeetikasektorit Reguleerivate Asutuste Koostööameti (ACER), ENTSOGi ning gaasitööstuse ja asjaomaste tarbijate esindusorganite esindajatest
                  4
               .
            
            
               Määruse artikli 4 lõike 4 kohaselt võib komisjon kutsuda gaasikoordineerimisrühma kokku koosseisus, mis piirdub liikmesriikide esindajatega.
            
         
         
            
               Uute taristute mõju olemasolevatele hädaolukorra tarnekoridoridele, mida on käsitletud I lisas, arutati gaasikoordineerimisrühma kolmel korralisel koosolekul 2020. aastal seoses aruteludega ENTSOGi 2020. aasta uuringu üle, mis tehti esimese kogu liitu hõlmava gaasitarne- ja taristuhäirete stsenaariumide matkimisele lisaks.
            
            
               ENTSOGi 2021. aasta kogu liitu hõlmava matkimise metoodikat ja eeldusi tutvustati ja arutati gaasikoordineerimisrühma korralisel koosolekul 6. mail 2021. Muude metoodikaaspektide hulgas käsitleti aruteludes 2023. aastal käiku lastavate taristute matkimist ja selle valiku loogilist mõju riskirühmade koosseisule. Komisjoni talitused tutvustasid riskirühmade ajakohastamise menetlust ja hinnangulist ajakava. Pärast koosolekut oli gaasikoordineerimisrühmal kahe nädala jooksul võimalik esitada kirjalikke märkusi
                  5
               .
            
            
               Gaasikoordineerimisrühm sai riskirühmade ajakohastatud versiooni kavandi 13. juulil 2021 e-posti teel
                  6
                ning 19. augustil 2021 koos gaasikoordineerimisrühma piiratud koosseisuga koosoleku kutsega AGMi rakenduse kaudu.
            
            
               20. juulist kuni 17. augustini 2021 oli avatud neljanädalane periood üldsuselt tagasiside saamiseks. Märkused toetasid üldiselt kavandatud muudatusi
                  7
               .
            
            
               2. septembril 2021 toimus veebikonverentsina gaasikoordineerimisrühma koosolek, mis piirdus liikmesriikide esindajate ja ENTSOGiga (vaatlejana).
            
            
               Komisjon võttis teadmiseks koosoleku protokolli kantud Saksamaa, Ungari ja Madalmaade märkused ning jõudis järeldusele, et delegeeritud määruse eelnõu suhtes on olemas üldine toetus.
            
            
               Mis puudutab eelkõige Ungari kuulumist Balkani riskirühma, siis võttis komisjon teadmiseks info, mille kohaselt ei viida Ungari ja Rumeenia vahelise ühenduspunkti täiendavat vastassuunavoogude läbilaskevõimsust eeldatavasti lõpule 2023. aasta jaanuariks.
            
            
               Euroopa Parlamenti ja nõukogu teavitati gaasikoordineerimisrühma koosolekutest, kus arutati kõnealust delegeeritud õigusakti eelnõu, ning seetõttu said mõlemad institutsioonid kõik asjakohased dokumendid liikmesriikide ekspertidega samal ajal kooskõlas 2016. aasta institutsioonidevahelise parema õigusloome kokkuleppe ja sellele lisatud ühise seisukohaga delegeeritud õigusaktide kohta.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse artikli 3 lõike 8 kohaselt on komisjonil kooskõlas artikliga 19 („Delegeeritud volituste rakendamine“) õigus võtta vastu delegeeritud õigusakte I lisas esitatud riskirühmade koosseisu ajakohastamiseks nimetatud lisa muutmise teel, et kajastada liidus gaasivarustuskindlust mõjutavate oluliste riikideüleste riskide arengut ja selle mõju liikmesriikidele, võttes arvesse ENTSOGi võrgustiku poolt artikli 7 lõike 1 kohaselt läbiviidud kogu liitu hõlmavate gaasitarne- ja taristuhäirete stsenaariumide matkimiste tulemusi. Enne ajakohastamist arutab komisjon ajakohastamise kavandit gaasikoordineerimisrühmaga artikli 4 lõikes 4 sätestatud koosseisus.
            
            
               Käesoleva delegeeritud määruse eesmärk on muuta määruse I lisa, lisades mõned liikmesriigid mitmesse riskirühma, et võtta arvesse mõju, mida uued ja tulevased gaasitaristud eeldatavasti avaldavad gaasivoogudele I lisas määratletud asjaomastes hädaolukorra gaasikoridorides, ning kõnealuste liikmesriikide võimalikku panust tarnehäirete korral nendes koridorides, nagu on selgitatud järgmistes punktides. Lisaks tuleks riskirühmi muuta, et kajastada Ühendkuningriigi väljaastumist Euroopa Liidust.
            
            
               Soome ja Eesti gaasi ülekandesüsteeme ühendavat Baltic Connectorit, mis võeti kasutusele 2019. aasta detsembris, ning selle mõju kirdepiirkonna riskirühma mõjutavate tarnehäirete korral analüüsiti juba ENTSOGi esimese kogu liitu hõlmava matkimise 2020. aasta lisauuringus. Uus taristu õigustab Soome lisamist riskirühma „1b) Valgevene“.
            
            
               Üks peamisi tulevasi taristuid, mis mõjutab mõne riskirühma koosseisu, on Baltic Pipe projekt, millega hakatakse transportima gaasi Norrast Taani (ja Rootsi) ja üle Läänemere Poolasse. Gaasi ülekanne kahesuunalise gaasijuhtme kaudu Taani ja Poola vahel peaks algama 2022. aastal.
            
            
               Veel üks peamine tulevane taristu, mis põhjendab mõningaid muudatusi, on gaasijuhe „Gas Interconnection Poland-Lithuania“ (GIPL); see kahesuunaline gaasitaristu on ühishuviprojekt, mis ühendab Poola ja Leedu gaasi ülekandesüsteeme ning peaks käiku minema 2022. aasta lõpuks. 
            
            
               Nende kahe tulevase peamise taristu mõju õigustab järgmisi muudatusi.
            
            
               Seoses idapoolse gaasivarustuse riskirühmadega (I lisa punkt 1): 
            
            
               Taani ja Rootsi tuleb lisada riskirühmadesse „a) Ukraina“ ja „b) Valgevene“;
            
            
               Tšehhi, Taani, Saksamaa, Poola, Slovakkia ja Rootsi tuleb lisada riskirühma „d) Kirdepiirkond“.
            
            
               Seoses Põhjamere gaasivarustuse riskirühmadega (I lisa punkt 2) tuleb Poola lisada riskirühmadesse „a) Norra“ ja „c) Taani“.
            
            
               Võttes arvesse Rumeenia ja Ungari vahelist kahesuunalist läbilaskevõimsust, mis on olemas Csanádpalota ühenduspunktis (läbilaskekoridoriga „ROHUAT/BRUA“ seotud ühishuviprojekt),
                  8
                mis toimib alates 2020. aasta novembrist, oleks asjakohane, et Ungari kuuluks Balkani gaasitarnete riskirühma. 
            
         
         
            
               Pärast Ühendkuningriigi Euroopa Liidust väljaastumist 1. veebruaril 2020 ei ole kõnealune kolmas riik enam riskirühmade „a) Norra“ ja „d) Ühendkuningriik“ liige. Selle kajastamiseks tuleb I lisa muuta.
            
            
               Need muutused riskirühmade koosseisus avaldavad eeldatavasti märkimisväärset positiivset mõju liidu gaasivarustuskindlusele. Muudatused võimaldavad rohkematel liikmesriikidel panustada nende riskirühmade töösse, kuhu nad on lisatud. Kõnealused liikmesriigid saavad läbivaadatud piirkondlikes koostöömehhanismides kaasa rääkida ning nende panus aitab parandada ühiste riskihindamiste kvaliteeti ja täpsust. Kuigi see võib tähendada mõnedele liikmesriikidele täiendavat halduskoormust, kaalub selle selgelt üles asjaolu, et nende osalemine täiendavates rühmades toob kaasa suurema ja ohutuma hädaolukorraks valmisoleku. Läbivaadatud ühised riskihindamised (mis tuleb teha 2022. aasta oktoobriks) tulevad praktikas realistlikumad ja täpsemad, sest arvesse võetakse kõigi nende liikmesriikide vaatenurka, kes 2023. aastal ühendatakse asjaomase hädaolukorra tarnekoridoriga. See omakorda on kasulik riiklike riskihindamiste koostamisel ja annab kindla aluse riiklike kavade ettevalmistamiseks, mis tuleb komisjonile esitada 2023. aasta märtsis.
            
            
               Õigusakt on tehtud määruse artikli 3 lõikega 8 ja artikliga 19 komisjonile antud õiguste piires ega lähe kaugemale sellest, mis on vajalik nimetatud sätete eesmärgi saavutamiseks.
            
            
               Käesoleva delegeeritud õigusaktiga muudetakse ja asendatakse määruse sätteid ning seepärast on asjakohane võtta vastu delegeeritud määrus.
            
            
               KOMISJONI DELEGEERITUD MÄÄRUS (EL) …/…,
            
            
               18.11.2021,
            
            
               millega muudetakse Euroopa Parlamendi ja nõukogu määrust (EL) 2017/1938 seoses riskirühmade koosseisuga
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 25. oktoobri 2017. aasta määrust (EL) 2017/1938, mis käsitleb gaasivarustuskindluse tagamise meetmeid ja millega tunnistatakse kehtetuks määrus (EL) nr 994/2010,
                  9
                eriti selle artikli 3 lõiget 8,
            
            
               ning arvestades järgmist:
            
            
               (1)Solidaarsuse vaimus tehtav piirkondlik koostöö on keskne põhimõte, millel põhineb määrusega (EL) 2017/1938 kehtestatud gaasivarustuskindluse mehhanism. Selleks et piirkondlik koostöö praktikas toimiks, on kõnealuse määruse I lisas kindlaks määratud kolmteist riskirühma, mis vastavad neljale peamisele hädaolukorra gaasitarnekoridorile. I lisas on iga riskirühma puhul loetletud liikmesriigid, keda tarnehäire koridoris võib mõjutada või kes mängivad selle puhul rolli või mõlemat. Määruse (EL) 2017/1938 artikli 3 lõike 8 kohaselt on komisjonil õigus võtta vastu delegeeritud õigusakte, et ajakohastada kõnealuste riskirühmade koosseisu. 
            
            
               (2)Pärast määruse (EL) 2017/1938 vastuvõtmist on kasutusele võetud uued suured gaasitaristud ja järgmistel kuudel on valmimas veel mitu taristut. Need taristud loovad uued hädaolukorra tarnekoridorid. Samuti mõjutavad need liikmesriike, keda peamiste gaasitarneteede võimaliku häired võivad mõjutada või kes võivad aidata kaasa nende kõrvaldamisele.
            
            
               (3)Määruse (EL) 2017/1938 artikli 7 lõike 1 kohaselt korraldab Euroopa maagaasi ülekandesüsteemi haldurite võrgustik (ENTSOG) 2021. aasta novembriks kogu liitu hõlmava gaasitarne- ja taristuhäirete stsenaariumide matkimise. Matkimisel võetakse arvesse liidu gaasitaristute arengut alates 2017. aastast ja selle mõju erinevatele hädaolukorra gaasitarnekoridoridele. Matkimine hõlmab ka kõiki gaasitaristuid, mis eeldatavasti töötavad 2023. aasta jaanuaris. 
            
            
               (4)Uute ja tulevaste gaasitaristute mõju hädaolukorra gaasikoridoridele, mis kajastub ENTSOGi kogu liitu hõlmavates matkimistes, õigustab riskirühmade koosseisu vastavat kohandamist. 
            
            
               (5)Uute gaasitaristute mõju mõne riskirühma koosseisule arutati mitmel gaasi koordineerimisrühma korralisel koosolekul 2020. ja 2021. aastal. Käesoleva õigusakti sisu arutati gaasikoordineerimisrühma koosolekul, mis piirdus liikmesriikide esindajatega ja ENTSOGi kui vaatlejaga.
            
            
               (6)Ühendkuningriik ei ole liidu liikmesriik alates 1. veebruarist 2020. Õiguskindluse huvides tuleks see määruse (EL) 2017/1938 I lisas esitatud liikmesriikide loetelust välja jätta.
            
            
               (7)Määrust (EL) 2017/1938 tuleks seepärast vastavalt muuta,
            
            
                ON VASTU VÕTNUD KÄESOLEVA MÄÄRUSE:
            
            
               Artikkel 1
            
         
         
            
               Määruse (EL) 2017/1938 I lisa asendatakse käesoleva määruse lisas esitatud tekstiga.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 18.11.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 280, 28.10.2017, lk 1.
               
               
                  
                     (2)
                  
                        Euroopa Parlamendi ja nõukogu 13. juuli 2009. aasta määruse (EÜ) nr 715/2009 (maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005 (ELT L 211, 14.8.2009, lk 36)) artikli 8 lõike 3 punkti b kohaselt töötab ENTSOG iga kahe aasta järel välja kümneaastase võrgu arengukava.
               
               
                  
                     (3)
                  
                        Eksperdirühma registrinumber X01096.
               
               
                  
                     (4)
                  
                        Eksperdirühm loodi esimest korda 2006. aastal. Praegune koosseis tuleneb komisjoni 11. augusti 2011. aasta otsusest, millega kinnitatakse gaasi koordineerimisrühma koosseis ja töökord ning tunnistatakse kehtetuks komisjoni otsus 2006/791/EÜ (ELT C 236, 12.8.2011, lk 10).
               
               
                  
                     (5)
                  
                        Oma kirjalikud märkused saatis seitse liikmesriiki.
               
               
                  
                     (6)
                  
                        See oli lisatud e-kirjale, milles teavitati Euroopa Liidu alaliste esinduste energiaatašeesid eelseisvast gaasikoordinerimisrühma piiratud koosseisuga koosolekust ja kutsuti neid üles nimetama delegaadid. Liikmesriikide tavapärased gaasikoordineerimisrühma delegaadid said e-kirja koopia.
               
               
                  
                     (7)
                  
                        Saabus viis vastust: üks kodanikult ja neli tööstusliitudelt.
               
               
                  
                     (8)
                  
                        Projekti esimene etapp võimaldas tootmisvõimsust 1,75 miljardit kuupmeetrit aastas. Teises etapis peaks tootmisvõimsus suurenema 4,4 miljardi kuupmeetrini aastas.
               
               
                  
                     (9)
                  
                        ELT L 280, 28.10.2017, lk 1.
               
            
      
    ---documentbreak--- 
      
         
         
            
               LISA
            
            
               „1. LISA
            
            
               Piirkondlik koostöö
            
            
               Artikli 3 lõikes 7 osutatud riskidega seotud koostöö aluseks olevad liikmesriikide riskirühmad on järgmised: 
            
            
               1. Idapoolsete gaasitarnete riskirühmad: 
            
            
               (a)Ukraina: Bulgaaria, Tšehhi, Taani Saksamaa, Kreeka, Horvaatia, Itaalia, Luksemburg, Ungari, Austria, Poola, Rumeenia, Sloveenia, Slovakkia, Rootsi; 
            
            
               (b)Valgevene: Belgia, Tšehhi, Taani, Saksamaa, Eesti, Läti, Leedu, Luksemburg, Madalmaad, Poola, Slovakkia, Soome, Rootsi; 
            
            
               (c)Läänemeri: Belgia, Tšehhi, Taani, Saksamaa, Prantsusmaa, Luksemburg, Madalmaad, Austria, Slovakkia, Rootsi; 
            
            
               (d)Kirdepiirkond: Tšehhi, Taani, Saksamaa, Eesti, Läti, Leedu, Poola, Slovakkia, Soome, Rootsi; 
            
            
               (e)Balkani piirkond: Bulgaaria, Kreeka, Ungari, Rumeenia.
            
            
                
            
            
               2. Põhjamere gaasitarnete riskirühmad: 
            
            
               (a)Norra: Belgia, Taani, Saksamaa, Iirimaa, Hispaania, Prantsusmaa, Itaalia, Luksemburg, Madalmaad, Poola, Portugal, Rootsi; 
            
            
               (b)Madala kütteväärtusega gaas: Belgia, Saksamaa, Prantsusmaa, Madalmaad; 
            
            
               (c)Taani: Taani, Saksamaa, Luksemburg, Madalmaad, Poola, Rootsi; 
            
            
               (d)Ühendkuningriik: Belgia, Saksamaa, Iirimaa, Luksemburg, Madalmaad.
            
            
            
               3. Põhja-Aafrika gaasitarnete riskirühmad: 
            
            
               (a)Alžeeria: Kreeka, Hispaania, Prantsusmaa, Horvaatia, Itaalia, Malta, Austria, Portugal, Sloveenia; 
            
         
         
            
               (b)Liibüa: Horvaatia, Itaalia, Malta, Austria, Sloveenia. 
            
            
            
               4. Kagupoolsete gaasitarnete riskirühmad: 
            
            
               (a)Lõunapoolne gaasikoridor – Kaspia meri: Bulgaaria, Kreeka, Horvaatia, Itaalia, Ungari, Malta, Austria, Rumeenia, Sloveenia, Slovakkia; 
            
            
               (b)Vahemere idaosa: Kreeka, Itaalia, Küpros, Malta.“